text: РЕГЛАМЕНТ ЗА ИЗПЪЛНЕНИЕ (ЕС) № 945/2014 НА КОМИСИЯТА
  от 4 септември 2014 година
  за определяне, в съответствие с Регламент (ЕС) № 575/2013 на Европейския парламент и на Съвета, на технически стандарти за изпълнение по отношение на приложимите и подходящо диверсифицирани индекси
  (текст от значение за ЕИП)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕС) № 575/2013 на Европейския парламент и на Съвета от 26 юни 2013 г. относно пруденциалните изисквания за кредитните институции и инвестиционните посредници и за изменение на Регламент (ЕС) № 648/2012 (1), и по-специално член 344, параграф 1, трета алинея от него;
  като има предвид, че:
  (1)
  В съответствие с член 344, параграф 4 от Регламент (ЕС) № 575/2013 специфичният риск за фючърс върху борсов индекс, който ще бъде разглеждан като отделен капиталов инструмент в съответствие с посочения член, може да не се взема предвид, ако съответният борсов индекс се търгува на борсата и представлява приложим и подходящо диверсифициран индекс.
  (2)
  Когато търгуваният на борсата фючърс върху борсов индекс е подходящо диверсифициран, може да се предположи, че този борсов индекс не представлява специфичен риск. Счита се, че случаят е такъв, когато индексът съдържа най-малко 20 капиталови инструмента, като нито един от представените с тях субекти представлява повече от 25 % от общия индекс и 10 % от най-големите капиталови инструменти (закръгляване на броя на капиталовите инструменти към по-голямото естествено число) представляват по-малко от 60 % от общия индекс. Освен това е необходимо индексът да обхваща капиталови инструменти от поне един национален пазар, които включват капиталови инструменти от поне четири от следните отрасли: нефт и газ, суровини, промишленост, потребителски стоки, здравеопазване, потребителски услуги, телекомуникационни услуги, комунални услуги, финансови услуги, технологии.
  (3)
  Като се има предвид, че в член 344, параграф 4 от Регламент (ЕС) № 575/2013 се посочва изрично, че става въпрос за „приложимите“ допустими индекси, само индексите, приложими за финансовите институции в ЕС, бяха подложени на оценка въз основа на критериите за определяне на допустими борсови индекси.
  (4)
  Настоящият регламент се основава на проектите за технически стандарти за изпълнение, представени на Комисията от Европейския банков орган.
  (5)
  Европейският банков орган проведе обществени консултации по проектите на техническите стандарти за изпълнение, въз основа на които е изготвен настоящият регламент, анализира потенциалните разходи и ползи и поиска становище от създадената по силата на член 37 от Регламент (ЕС) № 1093/2010 на Европейския парламент и на Съвета (2) Група на участниците от банковия сектор,
  ПРИЕ НАСТОЯЩИЯ РЕГЛАМЕНТ:
  Член 1
  Борсови индекси за целите на член 344 от Регламент (ЕС) № 575/2013
  Списъкът на борсовите индекси, за които може да се приложат методите на третиране съгласно член 344, параграф 4, второто изречение от Регламент (ЕС) № 575/2013, е представен в приложението.
  Член 2
  Влизане в сила
  Настоящият регламент влиза в сила на двадесетия ден след публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 4 септември 2014 година.